Publication: Magyar Közlöny
Issue: MK-1999-108 (Year: 1999, Number: 108)
Era: 1990-2004
Section: pedig — a 30/1998. (VI. 25.) AB határozat indokolásának
Paragraph Index: 1456

pedig — a 30/1998. (VI. 25.) AB határozat indokolásának III. 5. pontjából is következően — alkotmányossági szempontból (legalábbis a közjogi jogviszonyokban) kizárt, hogy hazai hatóság vagy bíróság magyar jogszabály alkalmazásakor kötelezően érvényesítendő értelmezési szempontként vegyen figyelembe közösségi jogi előírásokat, elveket, „kritériumokat”, anélkül, hogy azok a magyar jog részévé válnának. A záró rendelkezésekben megjelölt közösségi jogszabály pedig e hivatkozás erejénél fogva természetesen nem válik a magyar jog részévé. A jogszabály-értelmezés általános szabályai szerint ugyanakkor helye lehet a záró rendelkezésekbe illesztett jogharmonizációs hivatkozás figyelembevételének a jogalkalmazás során. A történeti értelmezés módszerének alkalmazásával az eljáró hatóság vagy bíróság a jogszabály többféle lehetséges értelmezése közül választhat úgy is, hogy figyelembe veszi: a záró rendelkezések szerint a jogszabály előkészítésekor a közösségi joghoz való közelítésre törekedtek, a jogszabály céljai között az is szerepel, hogy a megjelölt közösségi előírásokkal összeegyeztesse a hazai szabályozást.

Source: https://magyarkozlony.hu/hivatalos-lapok/cff9edc909fa467b69e2a6a60498bb8c0acceda6/dokumentumok/97a331193c96b8a96ca920d849ccae08b3ac2aeb/letoltes